钦定古今图书集成/明伦汇编/闺媛典/第052卷 > 陈义妻郑氏
## 钦定古今图书集成/明伦汇编/闺媛典/第052卷 > 陈义妻郑氏

按《阳曲县志》：郑氏，名淑英，太原左卫前所人。父鉴颇
读书。氏幼，每闻父谈节义事，辄曰：“是不难。”适太原前
卫百户陈义，成化癸巳，义死于边，氏遣人迎丧归，启
棺浴而殓之，抚尸痛绝，勺水不能入口，曰：“吾前已约，
吾夫死则同归也。”乃尽散其财物，给诸族人。复为旛
施佛前，曰：“愿结再生缘。”其母及亲族百端劝谕，不听，
自缢死。藩府闻其事，旌表。